65. schôdza NR SR - 13.deň - A. dopoludnia
Dátum: 2022-05-24
Poslanec: Žitňanská, Jana (-)
Druh vystúpenia: Vystúpenie v rozprave

26. Ďakujem veľmi pekne, pán predsedajúci. Ja by som vás chcela ale poopraviť, nakoľko to poradie bolo také, že mal ísť pán predseda Čekovský, potom som mala ísť ja a potom mal ísť pán poslanec Vetrák. To znamená, že keďže ja som tu celý čas sedela, pán poslanec Čekovský prepadol, ale pán poslanec Vetrák by nemal prepadnúť. Čiže mal by ešte nárok raz prepadnúť. (Prerušenie vystúpenia predsedajúcim.) Blanár, Juraj, podpredseda NR SR Aha, ďakujem za upozornenie, trošku mi to urobilo zmätok, takže poprosím technikov, aby vrátili pána Vetráka na druhú pozíciu, aby sa vedel pripraviť. (Povedané súbežne s rečníčkou.) Žitňanská, Jana, poslankyňa NR SR Ja len že aby sa nestalo, že nebude môcť vystúpiť, lebo môže prepadnúť ešte. (Povedané súbežne s predsedajúcim.) Výborne. Ďakujem veľmi pekne, ďakujem, pán predsedajúci. Ctené kolegyne, kolegovia, keď ma tu vidíte a k tomuto zákonu, určite asi tušíte, k čomu budem vystupovať, nebudem sa dotýkať už celého zákonu, pretože bolo povedané toho množstvo. Ja som na smernici pracovala ešte v Európskom parlamente, čiže mnohé z tých vecí, samozrejme, boli prenesené do tohto zákona. Obzvlášť sa teším, že sa viacej zaujímame o ľudskú dôstojnosť, o ochranu detí a, samozrejme, o dostupnosť audiovizuálnych médií pre ľudí s rôznymi typmi zdravotného postihnutia. Na úvod teda musím povedať, že napriek tomu, že sa stále posúvame ďalej a ďalej, ak by sa ma dnes niekto spýtal, či už som úplne spokojná s tým, ako budú prístupné naše, teda vysielanie televízií rôznym skupinám ľudí so zdravotným postihnutím, tak musím povedať, že nie som úplne spokojná, pretože, samozrejme, by som bola najradšej, kebyže všetky médiá sú dostupné všetkým ľuďom so zdravotným postihnutím, ale ideme na to postupne. Za predchádzajúcich vlád alebo v predchádzajúcom období tie rôzne titulky pre nepočujúcich alebo audiokomentár sa navyšovali veľmi pomalým tempom. Tuto ideme trošku rýchlejšie, ale áno, ani ja nie som úplne spokojná a beriem toto ako taký kompromis a dávam aj verejný prísľub, že ešte budeme naďalej na tom robiť, aby všetky médiá boli dostupné všetkým ľuďom, a myslím si, že tak je to správne. A dovoľte teda, aby som nezdržiavala, predniesť pozmeňujúci návrh, ktorý pôjde aj v tomto duchu, aby ľudia so sluchovým postihnutím mali vyššiu prístupnosť k programom. To odôvodnenie je úplne zrejmé, proste je, doteraz bola aj taká prax, že veľakrát sa tieto rôzne titulkované programy zaraďovali v nočných hodinách, dávali sa reprízy. To znamená, že síce televízie si splnili svoju povinnosť mať nejaké percentuálne zastúpenie týchto programov, ale ľudia so sluchovým postihnutím, samozrejme, si nenastavovali budík na to, aby sa v noci budili a pozerali tieto programy. Čiže chceme, aby v noci sa istý čas nezarátaval do tejto povinnosti. To znamená, že ak by tam odvysielali vysielatelia nejaké titulkované programy, tak toto sa im nezaráta, ale bude sa zarátavať len to vysielanie, kde reálne ľudia, ktorí majú normálny život, a teda v noci spia, mohli mať dostupné tieto relácie. Taktiež my sme dostali aj ako výbor podnet od ľudí so sluchovým postihnutím... Pán poslanec, ja vás... (Rečníčka sa obrátila smerom k miestu navrhovateľa. Reakcia z pléna.) Tak počkáme. (Krátka pauza.) Ďakujem veľmi pekne, prepáčte, niekedy je to také rušivé. Čiže hovorila som o tom, že aj ako výbor sme dostali podnet z komunity ľudí so sluchovým postihnutím, že majstrovstvá sveta v hokeji nie sú titulkované. Ja si myslím, že je to niečo, čo by v dnešnej dobe už nemalo byť, že proste aj športové programy majú byť titulkované, aby aj ľudia so sluchovým postihnutím mali možnosť si pozrieť tieto zápasy, aj keď sa darí našim hokejistom, aj keď sa nedarí, ale mali by mať tú možnosť. Čiže my to ako výbor budeme riešiť, ale chcem aj v tomto pozmeňujúcom návrhu vlastne umožniť alebo teda tak trošku prinútiť verejnoprávneho vysielateľa, aby nezabúdal na tieto športové programy. A ďalším bodom môjho pozmeňujúceho návrhu je to, že už v súčasnosti je množstvo diel natitulkovaných podľa vyhlášky, podľa istých pravidiel a do budúcnosti chceme teda zabezpečiť to, že už keď je niečo natitulkované, možno nie úplne dokonalé, ale nech sa nestane to, že teraz bude potrebné všetko pretitulkovať, takže vychádzame v ústrety aj v tomto a budeme sa snažiť teda, aby, samozrejme, kvalita titulkov bola čo najlepšia, aby ich bolo čo najviac. Čiže samotné znenie pozmeňujúceho návrhu poslankyne Národnej rady Slovenskej republiky Jany Žitňanskej k vládnemu návrhu zákona o mediálnych službách a o zmene a doplnení niektorých zákonov (zákon o mediálnych službách), tlač 762. 1. V čl. I § 55 odsek 5 znie: "(5) Do vysielacieho času podľa odsekov 2 a 4 sa nezapočítava vysielací čas venovaný programom vysielaným v čase medzi druhou a piatou ani vysielací čas venovaný športovým programom, hudobným programom a programom, ktorých hudobná zložka tvorí ich podstatnú časť. Povinnosť podľa ods. 1 písm. a) sa nevzťahuje na hudobné programy a programy, ktorých hudobná zložka tvorí podstatnú časť." Odôvodnenie som hovorila. 2. V čl. I § 242 sa za odsek 1 vkladá nový odsek 2, ktorý znie: "(2) Všeobecný záväzný právny predpis vydaný na základe § 53 ods. 2 sa vzťahuje na audiovizuálne diela, programy televíznej programovej služby a programy audiovizuálnej mediálnej služby na požiadanie, ktoré boli prvýkrát sprístupnené po nadobudnutí účinnosti tohto všeobecne záväzného právneho predpisu; na audiovizuálne diela, programy televíznej programovej služby a programy audiovizuálnej mediálnej služby na požiadanie, ktoré boli prvýkrát sprístupnené pred nadobudnutím účinnosti všeobecne záväzného právneho predpisu podľa § 53 ods. 2, sa vzťahuje tento všeobecne záväzný právny predpis len vtedy, ak nespĺňajú požiadavky podľa všeobecne záväzného právneho predpisu účinného pred nadobudnutím účinnosti všeobecne záväzného právneho predpisu podľa § 53 ods. 2." Doterajší odsek 2 sa primerane preznačí. Zároveň by som poprosila v súvislosti s týmto pozmeňujúcim návrhom vyňať bod 51 spoločnej správy výborov na samostatné hlasovanie. Ďakujem veľmi pekne aj za podporu tohto pozmeňujúceho návrhu.